สปสช.รณรงค์ตรวจคัดกรองมะเร็งปากมดลูก ผ่านสายด่วน 1330 เพื่อสร้างสุขภาวะที่ดีให้แก่ประชาชน
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า สำนักงานหลักประกันสุขภาพแห่งชาติ (สปสช.) ได้รณรงค์ให้หญิงไทยไปตรวจคัดกรองมะเร็งปากมดลูก เพื่อลดความเสี่ยงการเจ็บป่วย โดยใช้วิธีโทรศัพท์เชิงรุก สายด่วน สปสช.1330 ติดต่อประชาชนที่อยู่ในกลุ่มเป้าหมายได้รับสิทธิประโยชน์บริการสร้างเสริมสุขภาพและป้องกันโรคในการบริการตรวจคัดกรองมะเร็งปากมดลูก เพื่ออำนวยความสะดวกให้เข้าถึงสิทธิและการรักษาพยาบาล โดยเริ่มดำเนินการโทรเชิงรุก ตั้งแต่ปีงบประมาณ 2565 ระหว่างวันที่ 27 มิถุนายน 2565 – 30 กันยายน 2565 จำนวน 300,016 ราย และปีงบประมาณ 2566 ระหว่างวันที่ 1 ตุลาคม 2565- 30 พฤศจิกายน 2565 จำนวน 249,204 ราย ขอให้ประชาชนมั่นใจการให้บริการ หากเป็นเจ้าหน้าที่สายด่วน สปสช. 1330 ติดต่อไป แนะนำบริการการตรวจคัดกรองมะเร็งปากมดลูก แนะนำสถานที่ตรวจ ให้เบอร์ติดต่อหน่วยบริการ เพื่อนัดหมายหรือสอบถาม โดยภายในการสนทนาจะไม่มีการสอบถามข้อมูลส่วนตัวหากประชาชนไม่มั่นใจ ต้องการตรวจสอบว่าเบอร์ที่โทรไป เป็นบริการของสปสช. หรือเป็น มิจฉาชีพ สามารถติดต่อสอบถามเข้ามาที่สายด่วน สปสช. 1330 เพื่อตรวจสอบหมายเลขโทรศัพท์ได้ สอบถามรายละเอียดเพิ่มเติมได้ที่ช่องทางออนไลน์ หรือเฟสบุ๊คสำนักงานหลักประกันสุขภาพแห่งชาติ